DA Den Europæiske Unions Tidende C 72/13

Høringskonsulentens endelige rapport (1)

Rentederivater i schweizerfranc

(Kursspænd)

(AT.39924)

(2015/C 72/09)

Den 24. juli 2013 indledte Europa-Kommissionen (»Kommissionen«) proceduren efter artikel 11, stk. 6, i forordning (EF) nr. 1/2003 (2) over for The Royal Bank of Scotland Group plc, The Royal Bank of Scotland plc, UBS AG, JPMorgan Chase & Co, JPMorgan Chase Bank, National Association, Credit Suisse Group AG, Credit Suisse International og Credit Suisse Securities (Europe) Limited (samlet benævnt »parterne«).

Efter forligsforhandlingerne og indgivelsen af forligsindlæg i henhold til artikel 10a, stk. 2, i forordning (EF) nr. 773/2004 (3) vedtog Kommissionen den 23. september 2014 en klagepunktsmeddelelse, hvoraf det fremgår, at parterne mellem den 7. maj og den 25. september 2007 deltog i en overtrædelse af artikel 101 i traktaten om Den Europæiske Unions funktionsmåde og artikel 53 i EØS-aftalen.

Overtrædelsen vedrører visse kortsigtede over-the-counter (OTC) rentederivater denomineret i schweizerfranc med løbetider på op til 24 måneder (»korte OTC-rentederivater i schweizerfranc«). Parterne aftalte at opgive større faste kursspænd på de relevante korte OTC-rentederivater i schweizerfranc, mens de bevarede mindre kursspænd ved handler mellem hinanden. Målet med disse aftaler var for det første at sænke parternes egne transaktionsomkostninger og bevare likviditeten mellem dem, alt imens de søgte at påtvinge tredjeparter større kursspænd og på den måde øge deres egne overskud. For det andet søgte parterne at forhindre andre markedsspillere i at konkurrere på samme vilkår som dem selv.

Parternes respektive svar på klagepunktsmeddelelsen bekræftede, at den afspejlede indholdet af deres forligsindlæg.

Jeg har i henhold til artikel 16 i afgørelse 2011/695/EU undersøgt, om udkastet til afgørelse, der er rettet til parterne, kun omhandler klagepunkter, som parterne har haft mulighed for at fremsætte bemærkninger til, og konkluderet, at det er tilfældet i denne sag.

I betragtning af ovenstående, og eftersom parterne ikke har fremsat anmodninger eller klager til mig (4), finder jeg derfor, at deres proceduremæssige rettigheder i denne sag er blevet respekteret.

Bruxelles, den 17. oktober 2014. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Ifølge artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).